Sveitarstjórn Reykhólahrepps hefur mótmælt harðlega breytingu Arnkötluvegar í Gautsdal og krefst skýringa á því hvers vegna vegurinn er færður um 60 - 70 metra frá þeirri veglínu sem gert var ráð fyrir í umhverfismati og framkvæmdaleyfi var gefið fyrir . Í samtali við Skessuhorn sagði Óskar Steingrímsson sveitarstjóri Reykhólahrepps að landið væri í Reykhólahreppi og ekkert hefði verið haft samband við hreppsnefndina út af þessum breytingum . „ Við heyrðum þetta bara á skotspónum . Okkur finnst undarlegt að ekki hefur verið haft samband við Skipulagsstofnun eins og lög gera ráð fyrir svo hreppsnefndin sendi Vegamálastjóra fyrirspurn um málið en ekkert svar hefur borist enn . Okkur skilst að hönnunardeild Vegagerðarinnar hafi breytt veglínunni án þess að spyrja kóng eða prest . Sagt er að minniháttar breytingar þurfi ekki að tilkynna eða fá ný leyfi fyrir en okkur hér finnst það ekki minniháttar breyting að færa veginn um 60 - 70 metra frá upphaflegri veglínu . Auk þess sem vegurinn er settur að gilbrún við fallegan foss og finnst fólki hér það eyðilegging á fögru landslagi , “ sagði Óskar . Magnús V. Jóhannsson svæðisstjóri Vegagerðarinnar í Norðvestur umdæmi sagði í samtali við Skessuhorn að eiginlega bæðust þeir afsökunar á því að hafa ekki haft samband við rétta aðila áður en ákveðið var að breyta veglínunni og væru í raun pínulítið skömmustulegir yfir því . En Náttúrustofnun Vestfjarða hefði farið með málið fyrir þeirra hönd og búið væri að breyta veglínunni í samræmi við ummæli frá þeim . „ Það eru bæði gæsir sem verpa þarna sem þarf að huga að og eins var fyrst meiningin að sprengja út nef á gilbarmi sem ekki verður gert . “ Aðpurður um mótmæli Reykhólahrepps sagði Magnús að þeir hefðu gefið samþykki sitt á sínum tíma . „ Þegar búið er að samþykkja vegagerð er hönnunarvinnan ætíð eftir og endanleg veglína er aldrei negld niður strax , hún kemur þegar hönnunin hefst . Því teljum við að Reykhólahreppur hafi gefið sitt leyfi , “ sagði Magnús .